**Vyhlásenie**

**Ministerstva financií Slovenskej republiky**

K návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov boli v medzirezortnom pripomienkovom konaní predložené Republikovou úniou zamestnávateľov tri zásadné pripomienky. Rozporové konanie k zásadným pripomienkam sa konalo na Ministerstve financií Slovenskej republiky (ďalej len „ministerstvo“) v dňoch 12. 6. 2017 a 10. 7. 2017.

V rámci rozporového konania bola jedna zásadná pripomienka zo strany ministerstva akceptovaná. Jednu pripomienku Republiková únia zamestnávateľov preklasifikovala na obyčajnú a nebola zo strany ministerstva akceptovaná. Jedna zásadná pripomienka bola predložená nad rámec návrhu zákona.

Republiková únia zamestnávateľov navrhuje zaradiť do návrhu zákona nový novelizačný bod, v ktorom požaduje zvýšenie veľkostných podmienok na povinnosť štatutárneho auditu individuálnej účtovnej závierky. Navrhuje takú zmenu veľkostných podmienok, aby sa splnila len povinná veľkostná podmienka stanovená smernicou EÚ a nevyužila sa voliteľná možnosť daná členskému štátu na určenie veľkostných podmienok. Argumentujú, že štatutárny audit predstavuje významnú nákladovú položku, a to v závislosti od veľkosti účtovnej jednotky – obchodnej spoločnosti.

Stanovisko ministerstva je, že štatutárny audit má dôležitú spoločenskú úlohu, kedy štatutárny audítor, ako nezávislá autorita, vyjadrí názor, či účtovná závierka poskytuje verný a pravdivý obraz o skutočnostiach, ktoré sú predmetom účtovníctva a o finančnej situácii účtovnej jednotky. Ďalším významným efektom je zlepšenie disciplíny auditovaných účtovných jednotiek a  tým znižovanie možnosti výskytu omylov, chýb a podvodov, ktoré v konečnom dôsledku neovplyvňujú len auditovanú spoločnosť, ale aj dodávateľov, zamestnancov, banky a podobne. Ministerstvo vidí priestor na zmenu veľkostných podmienok v priebehu budúceho roka po zavedení daňovej spoľahlivosti subjektov.

Návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov sa predkladá s rozporom.